Plavo prskanje voćaka

Nakon završene berbe voćaka počinju pripreme za narednu vegetaciju. Radovi u voćnjaku počinju sa njihovim održavanjem: sakupljanje otpalog lišća, sakupljanjem mumificiranih plodova iz krošnje i sa zemlje ispod voćaka, sakupljanje i otklanjanje starih i polomljenih grana. Sve te otpatke treba sakupiti i iznijeti van voćnjaka i zapaliti. Uništavanjem ovih biljnih dijelova dolazi do smanjenja širenja patogena.

Takođe mehaničkom mjerom korišćenjem posebnih strugača sa debla se ostruži kora. Ovom mjerom se skida stara kora, gnijezda insekata koje su našle mjesto za prezimljavanje, zatim mahovina i drugo, sve to treba ukloniti, zapaliti i uništiti.

Što se tiče hemijskih mjera, plavo prskanje je obavezna mjera jer se suzbijaju mnogi uzročnici bolesti kao što su:

* Monilioze (kajsije, breskve, trešnje, višnje)
* Rogač šljive
* Kovrdžavost lista breskve i mnoge druge bolesti.

Patogeni ovih bolesti tj.prouzrokovači prezimljavaju u krošnji voćaka, pukotinama kore i drugim skrivenim mjestima. Da bi se spriječilo ostvarenje infekcije potrebno je plavo prskanje obaviti blagovremeno kako bi se infekcioni potencijal u proljeće smanjio na najmanju mjeru. Tretiranje treba se obaviti po lijepom vremenu, bez vjetrova i stabla treba da budu dobro i pravilno nakvašena.

Sva sredstva za plavo prskanje pripadaju grupi bakarnih jedinjenja. Najčešće korišćena plava sredstva kod nas su: Bordovska čorba, Bakarni-oksihlorid 50.

Za pravljenje Bordovske čorbe za 100 l vode 1% potrebno je:

* 1 kg plavog kamena
* 0,4 kg negašenog kreča ili
* 1,2 kg gašenog kreča

Od 100 l vode iz bureta se odvoji 20 l vode, od čega se u 10 l vode zagasi 0,4 kg negašenog (živog) kreča ili se doda 1,2 kg gašenog kreča. U drugih 10 l se rastopi plavi kamen. Kada se kreč razmuti, procijedi se kroz rjeđe platno uz mješanje i sipa se u bure sa preostalom vodom da se napravi krečno mlijeko. Kada se plavi kamen rastopi u drugih 10 l vode sipa se u bure sa krečnim mlijekom. Uvijek se rastopljeni plavi kamen sipa u bure sa krečnim mlijekom, a ne obrnuto jer se bordovska čorba brže taloži i nešto je slabijeg kvaliteta.

Bakarni-oksihlorid 50 - u koncentraciji 0,5-0,75% tj. 50g-75g u 10 l vode.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
Obradila: Sandra Ljekočević – Viša savjetnica III za zaštitu bilja